RETUR: FN melder om stadig flere sivile drepte i Afghanistan. Etter fire måneders stans sender nå justisminister Anders Anundsen likevel mindreårige tilbake til borgerkrigen.

ASYLBARN

En afghansk familie med to små barn ble arrestert i Tromsø tidlig søndag morgen, og fraktet til asylfengselet Trandum søndag kveld. Trandum ligger noen hundre meter fra rullebanen på Gardermoen, der familien ble satt på et fly til Kabul i morgentimene i går.

Barna i familien er fem og 13 år gamle, og er blant de første mindreårige som blir sendt tilbake til Afghanistan, etter at Politiets utlendingsenhet stanset returene av mindreårige i februar i år.

Midt i den norske fellesferien, og under den muslimske fastemåneden Ramadan, har utsendingene nå startet opp igjen.

Retur til Afghanistan: • Så langt i år har norske myndigheter returnert 47 mennesker til Afghanistan. • Seks av de returnerte var mindreårige. Av dem ble tre returnert i januar, og tre i februar. De siste fire månedene har det vært stans i returene av barnefamilier til landet. • Afghanske myndigheter protesterte i vinter på tvangsreturer av barnefamilier, og viste til at sikkerhetssituasjonen i landet er kraftig forverret. • Ifølge FN har over 1000 sivile blitt drept i Afghanistan så langt i år. Det er en økning på 50 prosent fra samme periode i 2014.

Reagerte sterkt

I vinter reagerte afghanske myndigheter sterkt på at barnefamilier ble tvangsreturnert til landet. Kilder i det afghanske flyktningministeriet sa til Klassekampen at afghanske myndigheter så på tvangsreturene som et brudd på avtalen mellom Norge og Afghanistan. Flyktningministeriet forsøkte å stanse tvangsreturene av barnefamilier, uten å vinne gehør hos norske myndigheter. Likevel stoppet returene av mindreårige opp.

Tall fra Politiets utlendingsenhet viser at norske myndigheter ikke har returnert mindreårige til det borgerkrigsherjede landet siden februar i år:

I løpet av årets to første måneder registrerte politiet seks returnerte barn. Så stanset returene. Etter fire måneders stans sender nå politiet på ny barn tilbake til Afghanistan.

Stadig mer vold

Sikkerhetssituasjonen i Afghanistan blir stadig verre. For to uker siden meldte FN om en dramatisk økning i antallet sivile drepte. Mer en tusen ubevæpnede, sivile afghanere er drept i terror eller kamphandlinger så langt i år, en oppgang på over 50 prosent fra i fjor.

Også hovedstaden Kabul blir stadig mer utrygg, med flere store angrep bare de siste månedene. Småbarnsfamilien som ble returnert i går er på vei nettopp hit.

– De er redde, og de er ikke sikre i Kabul. Vi vet ingenting om hva som skjer for dem, og vi kan ikke gjøre annet enn å håpe at det skal gå bra, sier barnefarens bror på telefon fra Tromsø.

Venter på å bli sendt ut

Han opplyser at familien ikke har familie i Kabul, og at de vil bli tatt imot av en venn.

På Trandum sitter nå en annen barnefamilie og venter på å bli sendt ut av landet. Familien har et tre år gammelt barn, og kommer fra den østlige provinsen Herat, ved grensa til Iran.

– Jeg går en mørk framtid i møte, sier moren til Klassekampen via sin advokat.

– Både jeg og barnet mitt har kritiske helseproblemer. Vi har det veldig dårlig, sier hun.

magnusl@klassekampen.no